钦定古今图书集成/历象汇编/庶征典/第167卷 > 《凤凰来仪赋》元·汪克宽
## 钦定古今图书集成/历象汇编/庶征典/第167卷 > 《凤凰来仪赋》元·汪克宽

有虞起兮历耕，重华炜兮文明。袗衣绚兮斧扆，《时雍》
变兮八纮。命后夔以和乐，奏《韶》《箾》之九成。致灵鸟之
并集，舞威仪于彤庭。想夫鸣球戛击，丝桐振响；搏拊
胥谐，咏歌迭唱。先祖洋洋而格思，群后逡巡而揖让。
宫县斯设，簨簴维枞。峙崇牙之捷业，蔚树羽之衡纵。
瞽蒙击柷而作作，视了播鼗以逢逢。阴管骈歙于钟
笙，金奏铿锵于大镛。变征旋宫，调律同之䃂韽；执干
秉翟，列舞佾之从容。导大块之至和，致象物之感通。
尔其九奏，爰终于飞翔。翥粲粲其章，翙翙其羽。览德
辉于千仞，聿回臻于殿宇。九苞炫烂，羾黄扉而裴回；
五色毰毸，历玉阶而延伫。仪容肃肃而雅驯，翼卫跄
跄而献舞。德侔君子，恒揭义而负仁。音协黄锺，媲铿
金而考鼓。其为物也，禀乎太一之粹，孕乎丹穴之峰，
距弗履乎弱草，咮弗啄乎生虫。朝憩昆仑，粲琅玕之
琐琗；夕游县圃，饮玉池之冲瀜。首昂金鸡之喙，尾曳鲸鱼之踪。背灵龟而颔燕，后祥麐而前鸿。飞禽三百
有六十，而惟是之为宗。尔其九官都俞，四岳辅弼，浲
水怀襄而底平，烝民艰鲜而奏食。八埏皞皞而雍熙，
四海安安而宁谧。帝舜之德，殆不翅元浑之并包，与
方仪之立极。是宜《太和》之音，始迭作于九变；而太平
之瑞，骈雄雌而下集。昔者轩辕施德，聿巢阿阁之巅；
厥后岐昌修政，爰止高冈之侧。羌至圣之致瑞，实后
先而同辙。迨夫时乖政熄，代变风漓。尼父兴不至之
叹，接舆歌德衰之辞。楚人山鸡，赐千金而诲谄；西都
神爵，惊屡至而夸奇。萧史神仙之诙诡，苻秦谣谶之
支离。伟我皇之圣明，协重光于虞帝。大猷昭黼黻之
文，雅乐应萧《韶》之制。赐湛乐于吾民，陶太和于斯世。
皋益接武而论思，稷、契骈肩而献替。愿羽仪于天朝，
效鸣阳于盛际。